Author: zkovacova1
Last saved by: jost
Company: MFSR

N á v r h

Z á k o n

z ....................... 2005,

ktorým sa mení a dopĺňa zákon č. 200/2004 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru

	Národná rada Slovenskej republiky sa uzniesla na tomto zákone:

Čl. I

	Zákon č. 200/2004 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru sa mení a dopĺňa takto:
	
1. Poznámky pod čiarou k odkazom 2, 3 a 6 znejú: 
„^2) Čl. 1 nariadenia Rady (ES) č. 1383/2003 z 22. júla 2003, ktoré sa týka colného konania pri tovare podozrivom z porušovania niektorých práv duševného vlastníctva a opatrení, ktoré sa majú prijať pri tovare, u ktorého sa zistilo, že sa takého práva porušili (Ú. v. EÚ L 196, 2. 8. 2003).
  ^3) Čl. 2 ods. 1 nariadenia Rady (ES) č. 1383/2003.
  ^6) Zákon č. 444/2002 Z. z. o dizajnoch v znení zákona č. 344/2004 Z. z.“.

	2. V poznámke pod čiarou k odkazu 12 sa za slová „zákon č. 444/2002 Z. z.“ vkladajú slová „v znení zákona č. 344/2004 Z. z.“.

3.  Poznámky pod čiarou k odkazom 14, 16 a 17 znejú: 
„^14) Čl. 5 ods. 3 nariadenia Rady (ES) č. 1383/2003.
  ^16) Čl. 6 ods. 1 nariadenia Rady (ES) č. 1383/2003.
  ^17) Čl. 5 nariadenia Rady (ES) č. 1383/2003.“.

	4. Za § 7 sa vkladá § 7a, ktorý vrátane nadpisu znie:

„§ 7a

Zjednodušený postup

	(1) Colný úrad, ktorý zaistil tovar pre podozrenie z porušenia práva duševného vlastníctva alebo pre podozrenie z porušenia práva duševného vlastníctva prerušil colné konanie, môže aj bez rozhodnutia súdu o tom, že tovar je falzifikát alebo nedovolená napodobenina, rozhodnúť o zničení takéhoto tovaru, ak 
	a) oprávnená osoba v lehote ustanovenej osobitným predpisom^20a) predloží colnému úradu svoj písomný súhlas so zničením tohto tovaru a
	b) sú splnené podmienky podľa osobitného predpisu.^20a)
	
(2) Colný úrad zabezpečí zničenie tovaru podľa odseku 1 pod colným dohľadom za podmienok ustanovených v osobitnom predpise.^20a) O zničení tovaru colný úrad spíše záznam.“. 

	Poznámka pod čiarou k odkazu 20a znie: 
„^20a) Čl. 11 ods. 1 nariadenia Rady (ES) č. 1383/2003.“.

5. § 8 vrátane nadpisu znie:
„§ 8

Podanie návrhu na začatie konania na súd

Ak sa neuplatní zjednodušený postup podľa § 7a, oprávnená osoba je povinná v lehote podľa osobitného predpisu^21) preukázať colnému úradu skutočnosť, že podala na súd návrh na začatie konania vo veci určenia, či tovar je falzifikát alebo nedovolená napodobenina.“.

	Poznámka pod čiarou k odkazu 21 znie:
„^21) Čl. 13 nariadenia Rady (ES) č. 1383/2003.“.

	6. V poznámke pod čiarou k odkazu 27 sa slová „zákona č. 562/2003 Z. z.“ nahrádzajú slovami „neskorších predpisov“.
	
7. § 12 sa dopĺňa písmenom e), ktoré znie:
„e) prechováva tovar uvedený v písmenách a) až d).“.

	8. V § 13 ods. 1 sa za slovo „zákon“ vkladajú slová „alebo osobitný predpis únie^30a)“.

	Poznámka pod čiarou k odkazu 30a znie:
„^30a) Nariadenie Rady (ES) č.1383/2003.“.

9. V § 15 ods. 1 písm. b) sa na konci pripájajú tieto slová: „a e)“.

10. V § 15 odsek 2 znie: 

„(2) Pokutu za priestupok možno uložiť do dvoch rokov odo dňa, keď sa colný úrad o priestupku dozvedel, najneskôr však do šiestich rokov odo dňa spáchania priestupku.“.

11.  V § 15 sa vypúšťa odsek 3.

Doterajšie odseky 4 a 5 sa označujú ako odseky 3 a 4.

12.  V § 16 odsek 2 znie:

„(2) Prepadnutie tovaru podľa odseku 1 možno uložiť do dvoch rokov odo dňa, keď sa colný úrad o spáchaní priestupku dozvedel, najneskôr však do šiestich rokov odo dňa spáchania priestupku.“.

13. V § 19 sa za slovo „zákon“ vkladajú slová „alebo osobitný predpis únie^30a)“.

14. V § 21 ods. 1 písm. d) sa na konci pripájajú tieto slová: „a e)“.

15.	V § 21 odsek 5 znie:

	„(5) Pokutu za iný správny delikt možno uložiť do dvoch rokov odo dňa, keď sa colný úrad o spáchaní iného správneho deliktu dozvedel, najneskôr však do šiestich rokov odo dňa spáchania iného správneho deliktu.“.

16. V § 21 sa vypúšťa odsek 6.

Doterajšie odseky 7 a 8 sa označujú ako odseky 6 a 7.

17.	V § 22 odsek 2 znie:

„(2) Prepadnutie tovaru podľa odseku 1 možno uložiť do dvoch rokov odo dňa, keď sa colný úrad o spáchaní iného správneho deliktu dozvedel, najneskôr však do šiestich rokov odo dňa spáchania iného správneho deliktu.“.

18.	Za § 31 sa vkladá § 31a, ktorý znie:

„§ 31a

Ustanoveniami tohto zákona sa spravujú aj právne vzťahy vzniknuté pred 1. marcom 2006. Vznik týchto právnych vzťahov, ako aj práva a povinnosti z nich vzniknuté sa však posudzujú podľa doterajších predpisov.“.

Čl. II

	Tento zákon nadobúda účinnosť 1. marca 2006.